Man met panga in koffiewinkel aangevalDie toneel is afgesper. Foto: Via Facebook ŉ 45-jarige man is Woensdag in ŉ koffiewinkel by ŉ gewilde winkelsentrum aan die Oos-Rand aangeval. Kapt. André de Jager, polisiewoordvoerder, het Donderdag aan Maroela Media gesê die voorval het omstreeks 14:30 by ŉ koffiewinkel in die Bedfordview-winkelsentrum plaasgevind. “Die slagoffer en ŉ 52-jarige man, die slagoffer se voormalige skoonpa, het by ŉ tafel gesit toe ŉ rusie ontstaan het. Die skoonpa het die slagoffer na bewering tydens die onderonsie met ŉ panga aangeval,” het De Jager gesê. Die slagoffer het tydens die aanval ŉ kopbesering opgedoen en sy vinger is vermoedelik tydens die aanval afgekap. Die slagoffer is daarna na ŉ nabygeleë hospitaal geneem vir mediese behandeling. “Die skoonpa is reeds ondervra en in hegtenis geneem. Die skoonseun se verklaring kon nog nie afgeneem word nie aangesien hy operasies moes ondergaan.” Die skoonpa is in aanhouding en sal na verwagting Vrydag in die Germiston-landdroshof verskyn op aanklag van aanranding met die doel om ernstig te beseer. Die motief vir die onderonsie is nie bekend nie en word ondersoek. Die moontlikheid dat die aanval dalk verband hou met huishoudelike geweld, kan nie uitgeskakel word nie.